FI Euroopan unionin virallinen lehti L 328/67

KOMISSION ASETUS (EY) N:o 1899/2004,

annettu 29 päivänä lokakuuta 2004,

naudanliha-alan yhteisestä markkinajärjestelystä annetun neuvoston asetuksen (EY) N:o 1254/1999 yksityiskohtaisista säännöistä palkkiojärjestelmien soveltamisen osalta annetun asetuksen (EY) N:o 2342/1999 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) ja erityisesti sen 155 artiklan,

sekä katsoo seuraavaa:

(1) Komission asetuksen (EY) N:o 2342/1999 (2) 42 artiklassa vahvistetaan eläinten, joista tehdään muun muassa erityispalkkiohakemuksia, palkkionmaksuvuoteen sovellettavat säännöt. Tuottajat saattavat varautua asetuksen (EY) N:o 1782/2003 III osastossa perustetun tilatukijärjestelmän täytäntöönpanoon jäsenvaltioissa aikaistamalla vuoden 2004 lopussa eläinten teurastuksia erityispalkkion saamiseksi silloin, kun palkkio myönnetään teurastuksen yhteydessä naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 (3) 4 artiklan 6 kohdan mukaisesti.

(2) Teurastamojen ruuhkautuminen vuoden 2004 lopussa ja siitä seuraava teurastusten väheneminen seuraavan vuoden alussa haittaisivat todennäköisesti naudanlihamarkkinoita. Sen vuoksi olisi säädettävä, että tuottajat voivat rajattuna aikana jättää vuotta 2004 koskevan erityispalkkiohakemuksen sellaisten eläinten osalta, jotka ovat tukikelpoisia 31 päivänä joulukuuta 2004 ja jotka teurastetaan vuoden 2005 alussa.

(3) Teurastusten määrän epätavalliseen lisääntymiseen liittyvän naudanlihamarkkinoiden häiriintymisriskin laajuus riippuu kunkin jäsenvaltion teurastuskapasiteetista. Tämän vuoksi aika, jona eläimiä voidaan teurastaa, voi vaihdella jäsenvaltion mukaan. Sen vuoksi olisi säädettävä, että jäsenvaltiot voivat määritellä tarvittavien teurastusten ajanjakson, jonka on oltava 1 päivän tammikuuta ja 31 päivän maaliskuuta 2005 välillä.

(4) Jos jäsenvaltio päättää erityispalkkion myöntämisestä teurastuksen yhteydessä, asetuksen (EY) N:o 1254/1999 4 artiklan 6 kohdan mukaan kyseisen asetuksen 4 artiklan 2 kohdan a alakohdassa tarkoitettu ikävaatimus korvataan sonnien osalta vähimmäisteuraspainolla. Joulukuun 31 päivän 2004 jälkeen teurastetun eläimen osalta ei tietenkään ole mahdollista määritellä, täyttikö kyseinen eläin tämän painoehdon kyseisenä päivänä. Jotta teurastettavaksi ei tuotaisi eläimiä, joista haetaan palkkiota ja jotka eivät olisi täyttäneet painovaatimusta 31 päivään joulukuuta 2004 mennessä, on aiheellista korvata painovaatimus ikävaatimuksella tapauksissa, joissa hakija haluaa turvautua tähän toimenpiteeseen.

(5) Sen vuoksi asetus (EY) N:o 2342/1999 olisi muutettava vastaavasti.

(6) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2342/1999 seuraavasti:

1) Lisätään 8 artiklan 5 kohtaan alakohta seuraavasti: ”Sen estämättä, mitä asetuksen (EY) N:o 1254/1999 4 artiklan 6 kohdassa säädetään, jäsenvaltioissa, jotka päättävät soveltaa tilatukijärjestelmää neuvoston asetuksen (EY) N:o 1782/2003 (4) III osaston mukaisesti 1 päivästä tammikuuta 2005, 42 artiklan neljännessä kohdassa tarkoitettuna aikana teurastetuista sonneista voidaan myöntää erityispalkkio, jos ne täyttävät asetuksen (EY) N:o 1254/1999 4 artiklan 2 kohdan a alakohdassa säädetyn ikävaatimuksen 31 päivänä joulukuuta 2004. Teurastuksen todistamisen yhteydessä on mainittava eläimen ikä.

2) Lisätään 42 artiklan kolmannen kohdan jälkeen kohta seuraavasti: ”Sen estämättä, mitä ensimmäisessä ja toisessa kohdassa ja 35 artiklan 1 kohdassa säädetään, jäsenvaltioissa, jotka päättävät soveltaa tilatukijärjestelmää asetuksen (EY) N:o 1782/2003 III osaston mukaisesti 1 päivästä tammikuuta 2005, voidaan myöntää erityispalkkio noudattaen 8 artiklan 1 kohdassa säädettyä vaihtoehtoa, jos eläin on teurastettu jäsenvaltion erikseen määrittelemän ajanjakson kuluessa 1 päivän tammikuuta ja 31 päivän maaliskuuta 2005 välisenä aikana ja jos kyseistä eläintä koskeva palkkiohakemus jätetään tuottajan pyynnöstä vuoden 2004 osalta viimeistään 15 päivänä huhtikuuta 2005. Härät voivat olla palkkiokelpoisia 31 päivänä joulukuuta 2004 siten kuin asetuksen (EY) N:o 1254/1999 4 artiklan 2 kohdan b alakohdassa tarkoitetaan. Tässä tapauksessa palkkionmaksuvuosi on 2004 ja palkkion määrä on 31 päivänä joulukuuta 2004 voimassa oleva määrä.”

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä lokakuuta 2004. Komission puolesta Franz FISCHLER Komission jäsen

(1) EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 864/2004 (EUVL L 161, 30.4.2004, s. 48).

(2) EYVL L 281, 4.11.1999, s. 30. Asetus sellaisena kuin se on viimeksi muutettuna asetuksella (EY) N:o 1777/2004 (EUVL L 316, 15.10.2004, s. 66).

(3) EYVL L 160, 26.6.1999, s. 21. Asetus sellaisena kuin se on viimeksi muutettuna asetuksella (EY) N:o 1782/2003 (EUVL L 270, 21.10.2003, s. 1).

(4) EUVL L 270, 21.10.2003, s. 1.”.